**COMUNICAT DE PRESĂ**

17 decembrie 2024

**Lansarea celui de-al doilea apel pentru propuneri de proiecte**

În cadrul celei de-a șasea întâlniri a Comitetului de Monitorizare al Programului Interreg IPA România-Serbia, organizată în format online în data de 17 decembrie a.c, au fost aprobate documentele aferente lansării celui de-al doilea apel pentru propuneri de proiecte.

Cel de-al doilea apel pentru propuneri de proiecte cu un buget total de 10,3 milioane euro din care 8,8 milioane euro (fonduri IPA) este deschis exclusiv pentru ***Prioritatea 1- Protecția mediului și managementul riscului, Obiectivul specific 1.2 -*** ***Promovarea energiei din surse regenerabile în conformitate cu Directiva (UE) 2018/2001, inclusiv cu criteriile de durabilitate prevăzute în cadrul acesteia*** și ***Obiectivul specific 1.3 - Promovarea măsurilor de eficiență energetică și reducerea emisiilor de gaze cu efect de seră.***

Totodată, în cadrul întrunirii au fost prezentate rezultatele unui amplu proces de consultare realizat de către autoritățile programului care a implicat părțile interesate și cetățenii din zona programului, și s-a desfășurat în perioada februarie - octombrie 2024. Această inițiativă este aliniată cu eforturile Comisiei Europene de a spori implicarea tuturor celor interesați în conturarea politicilor post-2027. Consultarea, desfășurată sub sloganul *„Interreg ASCULTĂ, Comunitățile PROSPERĂ!”*, a oferit o platformă pentru participanți să-și exprime ideile și să contribuie la stabilirea viitoarelor priorități ale programului.

Pentru mai multe detalii, persoanele interesate pot accesa linkul: <https://romania-serbia.net/shape-the-future-interreg-post-2027>, inclusiv pentru acces la raportul consultării.

\*\*\*

În perioada 2021-2027, Ministerul Dezvoltării, Lucrărilor Publice și Administrației este Autoritate de Management pentru Programul Interreg IPA România-Serbia 2021-2027, care are un buget total de 87.725.681 euro și finanțează proiecte privind protecția mediului și adaptarea la schimbările climatice, sănătate și educație, turism și cultură, respectiv managementul frontierei.

Finanțarea pentru aceste priorități este de 85% din Instrumentul de Asistență pentru Preaderare (IPA III), 13% cofinanțarea națională, asigurată de către statul român, iar contribuția proprie este de 2% pentru beneficiarii români. Beneficiarii sârbi asigură cofinanțarea de 15% integral din contribuția proprie.

În aria Programului sunt cuprinse trei județe din România (Timiș, Caraș-Severin și Mehedinți), precum și șase districte din Serbia (Severnobanatski, Srednjebanatski, Južnobanatski, Braničevski, Borski și Podunavski).